**Diglosia** hizkuntzalaritzan honako hau da: jendarte jakin batean bi hizkera daude elkarrekin harremanetan. Horietatik bat prestigiotsua izango da eta beraz, erregistro formaletan erabiliko da. Beste hizkera berriz, prestigio gutxikoa da eta erregistro ez-formaletan bakarrik erabil ahal izango da. Ohikoa da prestigio altuko hizkera formalizatuago egotea. Hala ere, diglosia egoerak egonkorra izan behar du bai denboran bai eta funtzioetan ere. Izan ere, diglosia egoera batek erabat konpartimentatuak izango ditu aldaera edo hizkuntza bien funtzioak.

Diglosiaren lehen definizioek hizkuntza bakarraz hitz egiten zuten eta, horren barruan, bi aldaerez. [Charles Fergusonen](http://eu.wikipedia.org/w/index.php?title=Charles_Ferguson&action=edit&redlink=1) definizio klasikoa da hau. Diglosia honi  *barne diglosia* deitzen zaio. Adibidez,[Marokon](http://eu.wikipedia.org/wiki/Maroko) gertatzen dena. Erregistro xeheetan bertakoek [arabiera](http://eu.wikipedia.org/wiki/Arabiera) erabiltzen dute , baina horrek ez dauka zerikusirik erregistro jasoetan (administrazioan, erlijioan, komunikabideetan, ...) erabiltzen duten arabierarekin. Gainera, egoera hau egonkorra da. Izan ere, erabilera esparruak erabat konpartimentatuak daude. Inork ez luke erabiliko arabiera arrunta erlijioan, ezta arabiera jasoa lagunarteko harremanetan.

Dena den, [soziolinguistikan](http://eu.wikipedia.org/wiki/Soziolinguistika" \o "Soziolinguistika) diglosiak arrakasta izan badu, ez da izan kontzepzio klasiko honengatik. [Joshua Fishmanek](http://eu.wikipedia.org/wiki/Joshua_Fishman) diglosia kontzeptua eraldatu egin zuen. Hizkuntza bakarraz hitz egin beharrean, bi hizkuntzez egin zuen berba. Horietatik bat prestigioduna, gobernuak erabilia, idatzizkoa, ... Bestea, ordea, prestigio gabea, herriak erabilia, ahozkoa, ... Diglosia kontzeptu honek bete-betean asmatu zuen [Euskal Herriko](http://eu.wikipedia.org/wiki/Euskal_Herria" \o "Euskal Herria) eta beste hainbat herritako egoerarekin. Diglosia honi *kanpo diglosia* ere deitu izan zaio.

Diglosia hizkuntza baten hedapen-lurraldearen zati batean bakarrik ematen denean diglosia partziala esaten zaio.